Meddelelse i henhold til artikel 19, stk. 3, i Rådets forordning nr. 17(1) vedrørende en ansøgning om en negativattest eller en fritagelse i medfør af EF-traktatens artikel 81, stk. 3

(Sag COMP/C2/38.014 - IFPI "Simulcasting")

(2001/C 231/04)

(EØS-relevant tekst)

I. ANMELDELSEN

1. Den 16. november 2000 anmodede International Federation of the Phonographic Industry (IFPI) i henhold til artikel 4 i forordning nr. 17 Kommissionen om en negativattest, subsidiært en fritagelse, i medfør af EF-traktatens artikel 81, stk. 3, for en model til gensidig aftale (herfter kaldt "den gensidige aftale") mellem pladeproducenters rettighedshaveorganisationer for at gøre det muligt at udstede internationale licenser til radio- og tv-stationer, der via Internettet samtidigt ønsker at udsende lydindspilninger, der er inkluderet i en enkelt kanal og originale fri tilgængelige udsendelser af radio- og/eller tv-signaler, som er i overensstemmelse med de respektive forordninger om tilvejebringelse af radio- og tv-tjenester ("simulcasting").

2. Den 21. juni 2001 fremlagde IFPI en ændret udgave af den gensidige aftale. Virkningen af ændringen er, at selskaber fra EØS, som vil benytte simulcasting, vil kunne få en multi-territorial licens fra en hvilken som helst rettighedshaveorganisation i EØS til at sende samtidig i radio og TV i signatarernes territorier.

3. IFPI indgav anmodningen på vegne af en række rettighedshaverorganisationer, som administrerer transmissions- og fremførelsesrettigheder for de pladeselskaber, de har som medlemmer.

II. PARTERNE

IFPI

4. IFPI er en international branchesammenslutning med hovedsæde i Schweiz og London som sit vigtigste arbejdssted. IFPI's medlemmer består af en lang række pladeproducenter og producenter af musikvideoer. Disse producenter er tilsluttet nationale rettighedshaverorganisationer, som på deres vegne administrerer de ophavsrettigheder og beslægtede rettigheder, de er de retmæssige indehavere af.

5. IFPI indgav anmodningen på vegne af de rettighedshaverorganisationer for pladeselskaber, som deltager i aftalen, men har ikke selv tilsluttet sig aftalen, da IFPI ikke har bemyndigelse til at indkassere midler på sine medlemmers vegne. IFPI hjalp rettighedshaverorganisationerne med at udarbejde de ordninger, som anmodningen omhandler, i sin egenskab af international repræsentant for de pladeselskaber, IFPI har som medlemmer.

Rettighedshaverorganisationerne

6. Parterne i den oprindeligt anmeldte aftale er 40 rettighedshaverorganisationer for pladeselskaber i Vesteuropa, Østeuropa, Asien, Nord- og Latinamerika, Australien, New Zealand og Sydafrika. Da der blev givet meddelelse om ændringen, havde 11 af de deltagende organisationer undertegnet aftalen. IFPI vil give Kommissionen meddelelse, når andre rettighedshaverorganisationer eventuelt undertegner den ændrede aftale.

7. Rettighedshaverorganisationernes vigtigste opgave er at administrere transmissions- og fremførelsesrettigheder for de pladeselskaber, de har som medlemmer. Det indebærer udstedelse af brugerlicenser til ophavsrettigheder til medlemmernes lydindspilninger, fastsættelse af takster for denne brug, indsamling og fordeling af royalties, tilsyn med brugen af det materiale, der er omfattet af ophavsrettighederne, og om nødvendigt håndhævelse af medlemmernes rettigheder.

III. PRODUKTER/TJENESTEYDELSER

8. Der er tale om følgende tjenesteydelser:

a) administration af rettigheder

b) indrømmelsen af retten til simulcasting.

IV. DEN ANMELDTE AFTALE

Anvendelsesområde

9. Digital teknologi og Internettet har givet radio- og tv-stationer, som traditionelt har opereret nationalt eller regionalt med begrænsede territoriale licenser, mulighed for global udnyttelse af de lydindspilninger, der administreres af rettighedshaverorganisationerne, ved at udsende deres programmer via simulcasting til det verdensomspændende digitale Internet. Ifølge parterne skal den gensidige aftale gøre det lettere at opnå en multi-territorial licens til at udføre denne aktivitet.

10. Rettighedshaverorganisationerne har traditionelt retten til at udstede licenser med henblik på udnyttelse af lydindspilninger inden for deres eget nationale territorium. Retten til simulcasting, som indebærer transmission af signaler til en række territorier, er derfor ikke omfattet af eksisterende licenser udstedt af rettighedshaverorganisationer til radio- og tv-stationer. Ifølge parterne skal den gensidige aftale derfor gøre det muligt at udarbejde en ny form for licens.

11. Den anmeldte gensidige aftale skal skabe rammerne for effektiv administration og beskyttelse af producenternes rettigheder i forbindelse med global internetudnyttelse. Samtidig vil den give rettighedshaverorganisationerne mulighed for at udstede generelle licenser, der dækker alle de territorier, hvor de lokale producenters rettighedshaverorganisation har undertegnet den gensidige aftale. På denne måde vil selskaber, der vil bruge simulcasting, have et enkelt alternativ sammenlignet med anskaffelsen af en licens fra den lokale organisation i hvert enkelt land, hvor deres internettransmissioner kan modtages. Ikke desto mindre vil denne sidstnævnte fremgangsmåde stadig være mulig for dem.

12. Den gensidige aftale skal gælde i en prøveperiode på kun et år, hvorefter dens indhold, anvendelsesområde og gennemførelse vil blive revideret. Den ændrede udgave af aftalen trådte i kraft den 1. juni 2001 og udløber den 31. maj 2002.

Indhold

13. I henhold til den gensidige aftale skal den enkelte rettighedshaverorganisation på ikke-eksklusivt grundlag overdrage de andre deltagende rettighedshaverorganisationer retten til at tillade simulcasting (af sine medlemmers repertoire) eller til at kræve rimelig betaling inden for sit territorium (som passende). Alle underskrivere af den gensidige aftale indgår bilaterale individuelle og særskilte kontrakter med hver af de øvrige parter i overensstemmelse med modellen i den gensidige aftale.

14. Mere specifikt vil den gensidige aftale give hver deltagende rettighedshaverorganisation mulighed for:

a) i tilfælde af eksklusive rettigheder - enten i eget navn eller på vegne af den pågældende rettighedshaver - at tillade simulcasting af lydindspilninger af den anden kontrahents repertoire og, når der er tale om rimelig betaling, at indkassere enhver form for betaling, at modtage alle beløb, der er forfaldne som erstatning, og at udstede behørig kvittering for modtagelsen af ovennævnte beløb

b) at indkassere alle licensafgifter i forbindelse med udstedelse af tilladelser og at modtage alle beløb, der er forfaldne som erstatning for uautoriseret simulcasting

c) enten i eget navn eller på vegne af den pågældende rettighedshaver efter anmodning og med dennes eksplicitte samtykke at indlede og gennemføre ethvert søgsmål mod en person, et selskab eller organ af administrativ eller anden karakter, der er ansvarlig for et tilfælde af ulovlig simulcasting (i fuldt samarbejde med de øvrige rettighedshavere, der har underskrevet aftalen).

Forretningsmæssige vilkår

15. Den gensidige aftale omhandler ikke nogen form for forretningsmæssige vilkår. Sådanne vilkår skal fastsættes efter uafhængige forhandlinger mellem brugeren og rettighedshaverorganisationerne og omfatte omfanget af de royalties eller den takst, der skal betales. Beregningen af det passende omfang af royalties skal derfor foretages af de enkelte rettighedshaverorganisationer.

16. I henhold til den gensidige aftale skal enhver uenighed mellem de deltagende rettighedshaverorganisationer og radio- og tv-stationer om royalties være underlagt de nationale voldgiftsprocedurer, når sådanne findes. Når der ikke findes et nationalt voldgiftssystem, eller det ikke kan forventes at være effektivt, indbringer parterne sagen for et internationalt voldgiftsorgan, f.eks. WIPO Arbitration and Media Centre.

Ændringen

17. I henhold til den oprindeligt anmeldte aftale kunne en rettighedshaveorganisation kun udstede en international licens til simulcasting til radio- og tv-stationer, hvis signaler blev udsendt fra dens territorium. Det betød, at radio- og tv-stationer i EØS skulle henvende sig til producentens rettighedshaverorganisation i deres egens medlemsstat for at få en licens til simulcasting til flere territorier.

18. Efter drøftelser med Kommissionen, anmeldte IFPI den 21. juni 2001 en ændring af den anmeldte aftale, der vil betyde, at radio- og tv-stationer, hvis signaler udsendes fra EØS, kan henvende sig til en hvilken som helst rettighedshaverorganisation i EØS for at få en multi-territorial licens til simulcasting.

19. Den relevante bestemmelse (et nyt underafsnit til artikel 3.1.1 - "gensidig tilladelse til at administrere") har følgende ordlyd:

Uanset bestemmelserne i foregående afsnit er de kontraherende parter enige om, at den ret til simulcasting i og til deres eget territorium, der henvises til i artikel 2, gives på ikke-eksklusivt grundlag til enhver kontraherende part i EØS med hensyn til de radio- og tv-stationer, hvis signaler udsendes fra EØS. For at undgå enhver tvivl skal enhver radio- og tv-station, hvis signal udsendes fra EØS, derfor have ret til at henvende sig til en hvilken som helst kontraherende part i EØS for at få licens til simulcasting til flere territorier.

V. PARTERNES ARGUMENTER

20. Ifølge parterne er målene med den gensidige aftale:

- at skabe grundlag for lovlig udnyttelse af lydindspilninger i hele verden og at skabe en lovlighedskultur på Internettet

- at tilbyde den mest effektive metode til at tillade udnyttelse af producenternes rettigheder på globalt eller multi-territorialt plan

- at tilbyde en fleksibel løsning, som kan tilpasses markedet i takt med dets udvikling

- at sikre, at producenterne bevarer deres individuelle rettigheder i forbindelse med elektronisk transmission; tilladelser til sammenslutninger bør derfor fortsat være ikke-eksklusive

- at skabe et marked, der tilskynder radio- og tv-stationer til at udnytte deres signaler via Internettet på grundlag af påkrævede og lovlige licenser

- at mindske administrationsomkostningerne for såvel rettighedshaverorganisationer som brugere, og

- at yde radio- og tv-stationer, der benytter simulcasting, en nyttig service i form af en generel global eller multiterritorial licens.

21. Simulcasting indebærer grænseoverskridende transmission af et signal til modtagerne. I mangel på gensidige aftaler mellem rettighedshaverorganisationer er radio- og tv-stationer nødt til at kontakte rettighedshaverorganisationen eller rettighedshaveren i alle de territorier, hvor brugere benytter deres tjeneste, for at få en licens. Derved vil de blive pålagt en betydelig administrativ og økonomisk byrde, og der kan opstå udbredt tilsidesættelse (og dermed overtrædelse) af ophavsretten. Ifølge parterne indebærer den gensidige licensordning derfor en væsentlig forbedring af udnyttelsen af lydindspilninger via Internettet, der klart styrker den tekniske og økonomiske udvikling. Disse arrangementer betyder, at man undgår en lang række individuelle langvarige forhandlinger mellem brugerne og de enkelte rettighedshaverorganisationer, fordi de gensidige rammer mindsker transaktionsomkostningerne betydeligt og medvirker til at skabe et EØS-marked for licenser til simulcasting.

22. Ifølge parterne betyder ændringen af den gensidige aftale en yderligere styrkelse af arrangementernes konkurrencefremmende karakter, idet den tilskynder til konkurrence mellem producenternes rettighedshaverorganisationer i EØS. Radio- og tv-stationer, hvis signaler udsendes fra en af EØS' medlemsstater, kan nu henvende sig til en hvilken som helst rettighedshaverorganisation i EØS for at få en licens til simulcasting.

23. Parterne understreger desuden, at det overordnede mål med EU's konkurrencelovgivning er at skabe og opretholde et indre marked. Den gensidige aftale vil give radio- og tv-stationer i EØS mulighed for ikke blot at få en generel licens til de rettigheder, der er nødvendige for lovlig simulcasting af deres signaler, men også at få en sådan licens fra den rettighedshaverorganisation i EØS, de selv vælger. Det vil skabe konkurrence mellem organisationerne i EØS om at udstede de nye multi-territoriale licenser og dermed styrke målet om det indre marked yderligere.

24. Hvad angår sondringen mellem de organisationer i EØS, der vil kunne udstede internationale licenser til simulcasting til enhver radio- og tv-station, hvis signal udsendes fra EØS, og de organisationer uden for EØS, der kun vil kunne udstede licenser til brugere, hvis signaler udsendes fra deres eget territorium, påpeger parterne, at denne sondring er baseret på de harmoniserede ophavsretsordninger, der gælder i EØS, og på den kendsgerning, at i mange territorier uden for EØS har man ikke den samme grad af ophavsretlig beskyttelse og/eller retlige systemer og procedurer, der kan sikre effektiv håndhævelse af intellektuel ejendomsret. Retssikkerhed og ophavsretsbeskyttelse er afgørende bestanddele i et velfungerende gensidigt licenssystem. Den beskyttelse, de gensidige ordninger giver, er uundværlig i kampen mod pirateri og vil medvirke til en intensivering af industriens investeringer, markedsføringen af nye digitale formater og mere effektive distributionsmetoder, som igen vil give forbrugerne større fordele. Skabelse af en legitim markedsplads for simulcasting vil stimulere konkurrencen til fordel for forbrugerne, som vil få lettere og bedre adgang til et bredt udvalg af musik og samtidig sikre, at rettighedshavere og kunstnere modtager behørig betaling.

25. Teknologi til simulcasting har været tilgængelig siden slutningen af 1995. Siden da har stadigt flere radio- og tv-stationer gjort brugt af denne teknologi og er begyndt at gøre deres programmer tilgængelige via Internettet samtidigt med den analoge jordbaserede udsendelse af de samme programmer. Denne teknologi bruges i øjeblikket af over 5000 stationer i hele verden, hvoraf 1800 sender fra Europa. Parterne fremhæver, at Kommissionen i sine retningslinjer for anvendelsen af EF-traktatens artikel 81 på horisontale samarbejdsaftaler(2) har understreget, at virksomhederne er nødt til at "indrette sig efter den stadig skarpere konkurrence og de skiftende markedsforhold, som skyldes globaliseringen, den hastige teknologiske udvikling og de generelt mere dynamiske markeder"(3). Den gensidige aftale er lydindspilningsindustriens forsøg på at skabe licensforhold, der gør det muligt at anvende teknologi til simulcasting i fuld lovlighed. Den udfylder et tomrum og stiller et licensredskab til rådighed, som ikke fandtes tidligere.

26. Ifølge parterne er muligheden for at søge om en generel global licens konkurrencefremmende og til fordel for såvel rettighedshavere som rettighedsbrugere. Gennemførelsen af den gensidige aftale vil kræve et vist samarbejde mellem organisationerne, men den vil ikke erstatte eksisterende aktiviteter, da den er beregnet til at udvikle en helt ny licensordning.

VI. KONKLUSION

På baggrund af ovenstående stiller Kommissionen sig positivt til den anmeldte aftale. Inden den godkender aftalen, opfordrer den tredjemand til at fremsætte eventuelle bemærkninger. Sådanne bemærkninger fremsendes senest seks uger efter offentliggørelsen af denne meddelelse pr. e-post (Miguel.Mendes-Pereira@cec.eu.int), pr. fax ((32-2) 295 01 28) eller pr. post til nedenstående adresse, under henvisning til sag COMP/C2/38.014 - IFPI: Europa-Kommissionen Generaldirektoratet for Konkurrence

Anti-trust Registry

Rue Joseph II/Jozef II-straat 70

Kontor 0/28

B - 1000 Bruxelles/Brussel.

Hvis en interesseret part mener, at bemærkningerne indeholder forretningshemmeligheder, bedes vedkommende anføre, hvilke dele af teksten der ikke bør offentliggøres, fordi de efter vedkommendes opfattelse indeholder forretningshemmeligheder eller andet fortroligt materiale, og begrunde dette. Hvis Kommissionen ikke modtager en begrundet anmodning, antager den, at bemærkningerne ikke indeholder fortrolige oplysninger.

(1) EFT 13 af 21.2.1962, s. 204/62.

(2) Kommissionens meddelelse om retningslinjer for anvendelsen af EF-traktatens artikel 81 på horisontale samarbejdsaftaler (EFT C 3 af 6.1.2001, s. 2).

(3) Punkt 1.1.3.